ओडिशा में सामने आए Coronavirus के 122 नए मामले, एक और मरीज की मौत
ओडिशा में कोरोना वायरस से एक मरीज की मौत हो जाने से राज्य में मृतकों की संख्या बढ़कर 1,902 पहुंच गई, जबकि 122 और लोगों के वायरस से संक्रमित पाए जाने से मंगलवार को कोविड​​-19 के कुल मामले बढ़कर 3,33,566 हो गए।
भुवनेश्वर: ओडिशा में कोरोना वायरस से एक मरीज की मौत हो जाने से राज्य में मृतकों की संख्या बढ़कर 1,902 पहुंच गई, जबकि 122 और लोगों के वायरस से संक्रमित पाए जाने से मंगलवार को कोविड​​-19 के कुल मामले बढ़कर 3,33,566 हो गए। स्वास्थ्य विभाग के एक अधिकारी ने यह जानकारी दी। नए मामलों में से, 72 मामले पृथक-वास केंद्रों से सामने आए हैं जबकि बाकी 50 मामले संक्रमितों के संपर्कों का पता लगाने के दौरान सामने आए। सुंदरगढ़ जिले में सबसे अधिक 26 नए मामले सामने आए। इसके बाद संबलपुर में 23 और पुरी में 17 मामले सामने आए हैं। अधिकारी ने बताया कि बारह जिलों में सोमवार से कोई नया मामला सामने नहीं आया। उनके अनुसार बरगढ़ जिले में मंगलवार को एक मरीज की मौत हो गयी। ओडिशा में सोमवार को 32,526 लोगों कोविड-19 टीका लगाया गया जबकि लक्ष्य 31,902 लोगों के टीकाकरण का ही था। अधिकारी ने कहा, ‘‘मंगलवार को तीसरे दिन सभी निर्धारित स्थलों पर टीकाकरण कार्यक्रम चल रहा है और 18 जनवरी को राज्य में 102 फीसद टीकाकरण हुआ।’’ स्वास्थ्य विभाग के अनुसार, टीकाकरण के पहले दिन राज्य में 16 जनवरी को 13,980 लोगों को टीका लगाया गया था। राज्य सरकार ने लोगों से कोविड-19 टीकों के बारे में अफवाहों पर ध्यान नहीं देने की अपील की है। ओडिशा में फिलहाल 1860 मरीजों का इलाज चल रहा है, जबकि अब तक 3,29,801 लोग इस बीमारी से उबर चुके हैं। राज्य में 74.26 लाख से अधिक जांच हेा चुकी हैं।फिलहाल संक्रमण दर 4.49 फीसद है। इस बीच ओडिशा स्टेट मेल एंड फीमेल मल्टीपरपज़ हेल्थवर्कस एंड सुपरवाइजर्स यूनाईटेड एसोसिएशन के तत्वाधान में स्वास्थ्य पेशवेरों के एक वर्ग ने कैडर पुनर्संरचना और पद परिवर्तन की दो मांगों को पूरा करने में राज्य सरकार के रवैये के विरोध में कोविड-19 टीका नहीं लेने की घोषणा की है। इस पर अधिकारी ने कहा कि उन्हें मुफ्त टीका नहीं लगाया जाएगा।